প্রোবনিউজ, ঢাকা: পল্টন থানায় দায়ের করা নাশকতার তিনটি মামলায় বিএনপির ভারপ্রাপ্ত মহাসচিব মির্জা ফখরুল ইসলাম আলমগীরের জামিন নামঞ্জুর করে কারাগারে পাঠিয়েছেন আদালত। ঢাকা মহানগর হাকিম মারুফ হোসেন মঙ্গলবার বিকেল সাড়ে ৪টার দিকে এ আদেশ দেন। এর আগে ঢাকার সিএমএম আদালতে আত্মসমর্পণ করেন মির্জা ফখরুল ইসলাম আলমগীর। মঙ্গলবার বিকেল পৌনে চারটার দিকে আত্মসমর্পণ করে জামিন চান। এর আগে সোমবার আত্মসমর্পণের জন্য আরও সময় চেয়ে করা মির্জা ফখরুলের আবেদন নামঞ্জুর করেন প্রধান বিচারপতি এস কে সিনহার নেতৃত্বে চার সদস্যের আপিল বেঞ্চ। ফলে মঙ্গলবারের মধ্যে তার বিচারিক আদালতে আত্মসমর্পণের বাধ্যবাধকতা ছিল। তবে, এ তিন মামলার জামিন আবেদনে হাইকোর্টের জারি করা রুল দুই সপ্তাহের মধ্যে নিষ্পত্তি করতে আদেশ দিয়েছেন সর্বোচ্চ আদালত।